
«Hvordan klarer du å være så blid hele tiden? Det kan ikke være lett når du er omgitt av alvorlig skadde og syke pasienter.»

Intensivsykepleier Julia Simmons smilte til ektemannen til sin sytti år gamle pasient og lurte på hva mannen ville si hvis hun fortalte ham sannheten, at hun forsøkte å være blid og smilende i håp om at mørket som lurte dypt inne i henne aldri skulle finne veien ut igjen.

«Jeg tviler på at noen er glad hele tiden, men jeg gjør mitt beste for å velge lykke hver dag.» Hun hadde til og med skrevet «Velg å være lykkelig» i boken sin med regler for livet. Da hun kikket mot mannens bevisstløse kone, kjente hun et stikk i hjertet. Irene Burchs lungebetennelse hadde gitt henne respirasjonssvikt, og hun hadde vært nær ved å dø. Det virket som om hun var i bedring, men hun kunne fortsatt dø. Å jobbe på intensivavdelingen innebar å vite at det var stor sannsynlighet for at pasientene døde, men Julia gjorde alt hun kunne for å øke sjansene deres. «Noen dager er lettere enn andre.»

Mannen trakk pusten dypt. «Du har rett. De siste dagene har ikke vært enkle, men vi har mye å være takknemlige for. Irene er fortsatt hos meg, og hun er noe bedre. Kommer doktor Richards innom i formiddag for å se til henne?»

Julia ble varm i kinnene og vendte bort blikket da han nevnte sykehusets nyeste lungelege.

«Doktor Richards pleier å stikke innom intensivavdelingen før han går til kontoret sitt, og så igjen etter at han er ferdig med dagens siste time.» Og noen ganger innimellom, når en pasient hadde et problem. Ikke det at hun fulgte med.

Hun avsluttet undersøkelsen av pasienten, forsikret Burch om at hun ville være i nærheten hvis noe endret seg, og gikk ut. I samme øyeblikk senset hun at Boone var i nærheten. Nøyaktig hvordan hun visste det, ga ingen logisk mening, men hun visste for ofte når han var i nærheten til at det kunne være tilfeldig. Hun antok at det handlet om en medfødt overlevelsesevne som gikk ut på å fornemme overhengende fare. Til tross for at hun ble svimmel i nærheten av ham, var hun ikke uvitende om farene ved å komme for nær.

Boone var høy, atletisk, rask i replikken og hadde det mest tiltalende smilet hun noen gang hadde sett. Ikke at hun hadde noen sjanse hos ham, selv om hun hadde datet – noe hun ikke gjorde. Boone var vakker og vellykket og den typen mann som kvinner som henne beundret på avstand, men som de visste at de ikke hadde en sjanse hos. I tillegg var det den vakre ortopeden han hadde vært sammen med lenge før de kom til Knoxville. Hun hadde hørt rykter om at de ikke var sammen lenger, men hun hadde for lengst lært seg å ikke bry seg om sladder.

Da hun fikk øye på ham, så hun ham le av noe en kollega hadde sagt. Herregud, fra de brune hårlokkene til tuppen av tennisskoene så han ut som om han spilte hovedrollen i en TV-serie i stedet for å jobbe som den dyktige legen hun visste han var. Nei, kvinner med en fortid som hennes gikk ikke ut med menn som Boone Richards, og dessuten hadde Julia andre planer for livet sitt.

Boones blikk flyttet seg og festet seg på henne med babyblå øyne som hadde vært med i flere fantasier enn hun ville innrømme. Han smilte, og det begynte å dunke i brystet hennes. Han unnskyldte seg fra samtalen og kom bort til Julia.

«God morgen, Julia. Hvordan går det med damen vår i dag?»

Til tross for at blodet raste i årene hennes og gjorde henne litt svimmel, møtte hun blikket hans. «Becky var på vakt i går kveld. Hun rapporterte at Irene fortsatt var stabil. Jeg renset luftveiene hennes med et sugekateter for noen minutter siden og var fornøyd med de vitale tegnene hennes. Jeg tror hun har blitt noe bedre i morges.»

«Flott. Jeg vet at du nettopp har vært der inne, men vil du bli med meg mens jeg undersøker henne?»

«Selvsagt.» Det var ikke slik at hun ville avslått en slik forespørsel fra noen av legene hun jobbet sammen med, men Julia hadde stor respekt for Boone og likte pasientbehandlingen med ham. Han var en fantastisk lege. Den beste. En dag, når hun en gang hadde tatt mastergraden sin, så hun for seg at hun ville bruke ham som et forbilde for den typen pleie hun ønsket å gi – profesjonell, snill og oppriktig opptatt av andre.

«Jeg sa jo at jeg snart skulle komme tilbake», sa hun til Mr. Burch da hun kom inn på intensivavdelingen igjen. «Se hvem jeg har tatt med meg.»

«Doktor Richards», hilste mannen og strakte ut hånden.

Etter at Boone hadde undersøkt kvinnen og svart på ektemannens spørsmål, dikterte han noen journalnotater via telefonen, før han henvendte seg til Julia. «Som du hørte, er jeg enig med deg i at Irene har blitt noe bedre. Jeg reduserer bedøvelsen i håp om at vi kan få henne våken og koble henne fra respiratoren.»

Julia nikket. «Jeg skal sjekke jevnlig og holde deg oppdatert.»

«Takk.»

«Bruk ringeknappen hvis du trenger noe», minnet hun Mr. Burch på, og fulgte så etter Boone ut av rommet.

I stedet for å gå mot sykepleierstasjonen, stoppet han opp og pratet litt med henne, slik de ofte gjorde for å diskutere favorittene sine i et realityprogram med sangkonkurranser som de begge likte. Julia pleide å multitaske mens hun trente eller gjorde rent, men hun gjorde et poeng av å følge med på programmet bare for at de skulle kunne diskutere favorittene sine.

«Den unge jenta fra Kentucky kommer til å vinne hele greia», forsikret hun ham, til tross for hans påstand om at en mannlig deltaker ville ta den endelige prisen.

«Det sier du hele tiden.» Den ene siden av munnen hans løftet seg. Så spurte han: «Skal du på sykehusets julefest om noen uker? Jeg har hørt at sykehuset gjør en veldig god jobb med å arrangere det.»

«Det gjør de virkelig», sa hun. «Med mindre det er behov for meg her, har jeg tenkt å dra.»

Fra slutten av høstsemesteret til starten av vårsemesteret fikk Julia puste litt ut mens hun slapp undervisning, studier og lekser.

«Det er flott.» Smilet hans antydet at det virkelig var det. «Har du med deg en ledsager?»

«Nei. På fjorårets fest var jeg ledsager for Stephanie og kjæresten hennes, Derek.» Hun lo av minnet. Bestevenninnen og kollegaen hennes hadde insistert på at Julia skulle bli med dem som sjåfør, og hadde sørget for at Julia ikke følte seg som femte hjul på vogna.

Boones øyne glitret. «Vil du det?»

Hallo! Hun trodde han bare småpratet … Spurte han om det hun trodde han spurte om? Sikkert ikke. Det var jo det med at han ikke var i samme liga som henne, og ortopeden han kanskje fortsatt var sammen med. Hjertet banket hardt, og hun kjempet for å beholde roen. Ville Boone ha henne med på date, eller prøvde han å spleise henne med en venn? Eller bare bli med henne som venner? Uansett hvor vanvittig hjertet hennes banket, ristet hun på hodet.

«Jeg dater ikke.»

Gnisten i øynene hans ble litt svakere. «Du dater ikke? Ikke i det hele tatt?»

Hun trakk på skuldrene.

«Er det noen spesiell grunn til at du ikke dater?»

En gang i tiden hadde hun datet uten å tenke på eller bry seg om at fyren var en skikkelig taper – og hun hadde vært sammen med noen skikkelig tapere. Etter at hun hadde fått orden på livet sitt, hadde hun datet en mann som hun trodde virkelig brydde seg om henne, og til og med avslørt sine mest skamfulle hemmeligheter for ham. Men han hadde aldri sett på henne på samme måte, og hun hadde lært en verdifull lekse.

Klokelig nok hadde hun lovet aldri mer å avvike fra de reglene som hadde fungert bra for henne så langt. Hvem hadde vel tid eller energi til å date? Hun hadde andre prioriteringer i livet enn å kaste bort tid på forhold som aldri varte. Bare se på hvordan Clay hadde forlatt henne, til tross for at han hadde lovet å elske henne for alltid.

Så var det morens mange forhold før hun gikk bort. Faren hennes var ikke noe bedre. Hans siste bryllup hadde vært hans fjerde, og det siste Julia hadde hørt, var at de ikke bodde sammen. Nei, dating passet ikke inn i livsplanen hennes. Kanskje etter at hun var ferdig med studiene i mai, men ikke før hun hadde krysset av det på listen sin.

«Mine grunner angår ikke deg, doktor Richards.» Kanskje var det tankene på Clay som fikk henne til å bli så skarp.

Boone studerte henne et øyeblikk, men i stedet for å stille flere spørsmål, sendte han henne et av de smilene som fikk henne til å tenke at det kanskje var greit å glemme reglene og bare sole seg i oppmerksomheten hans så lenge det varte. Mannen var mer fristende enn den beste sjokolade når hun var på slankekur. Det var bra at hun nettopp hadde tenkt på Clay, så hun fikk en ny påminnelse om hvor ødeleggende det var å bry seg om noen som ikke kunne elske deg tilbake.

«Greit nok», nikket Boone. «Men hvis du ombestemmer deg, er jeg ledig kvelden for julefesten.»

Han spurte for sin egen skyld.

Ikke at det spilte noen rolle, men tanken på at han spurte for seg selv og ikke for noen andre, virket surrealistisk. Han mente vel bare som venner?

«Du er ledig den kvelden, så du vil at jeg skal ombestemme meg og spørre om du vil være daten min?»

Han lot som om han tenkte seg om, og så smilte han igjen. «Det var ikke akkurat det jeg mente, men det funker. Jeg lover å ikke spille kostbar.»

Julia var fortsatt sjokkert over at han ville være hennes date på julebordet, og prøvde å finne styrke til å se ham rett inn i øynene. «Jeg ville ikke holdt pusten hvis jeg var deg.»

«Jeg trenger ikke å holde pusten for å føle meg andpusten i nærheten av deg, Julia.»

Hun ble lamslått av ordene hans. Selvoppholdelsesdriften slo inn, og panikken fylte henne. Hva drev han med?  Hun hadde i hemmelighet vært forelsket i ham, men hadde aldri drømt om at han skulle vise henne interesse. Vel, hun hadde drømt om det, men det var alt det hadde vært. En tåpelig, hemmelig fantasi. «Har du ikke kjæreste?»

Han ristet på hodet. «Vi hadde ikke hatt denne samtalen hvis jeg hadde en kjæreste. Jeg er singel.»

Ryktene var sanne. Han og ortopeden var ikke lenger et par.

«Bra for deg.» Hun kjempet for å skjule forbauselsen over at han var interessert i en date med henne. Ikke at hun ikke hadde tatt ham i å se på henne mer enn én gang. Det hadde hun, men hadde regnet med at det var fordi han hadde lagt merke til hvordan hjernen hennes ble til grøt når han var i nærheten.

Hun var smigret, lamslått, men hun ville ikke vakle. Hun hadde regler som fungerte for henne, og hun holdt seg til dem. Hun likte å arbeide sammen med Boone, og hadde sine hete fantasier om ham, men mer enn det kunne det aldri bli.

Hun trengte avstand fra ham, fysisk og følelsesmessig. «Unnskyld meg, doktor Richards, men jeg må videre. Ha en god dag.»

Hun beordret føttene sine til å ta ett skritt foran det andre, delvis fordi hun ikke stolte på at de skulle bevege seg bort fra Boone i stedet for mot ham. Han hadde nettopp bedt henne bli med på sykehusets julefest.

Han hadde sagt at hun tok pusten fra ham. Herregud. Merket han hvor tiltrukket hun var av ham og trodde at hun ville være en lettvint distraksjon? Hun ville ikke tenke dårlig om ham, men kanskje det var bedre om hun gjorde det. Alt for å sette opp en mur mellom dem.

«Du er rød i kinnene», påpekte Stephanie da Julia kom frem til sykepleierstasjonen. «Det har vel ikke noe å gjøre med den kjekke favorittlegen vår som du nettopp snakket med, og som fortsatt ser i din retning?»

«Nei.» Hun kjempet mot trangen til å kaste et blikk mot Boone.

«Vel, jeg tror deg ikke.» Stephanie lo, og spurte så: «Hva var det dere snakket om som gjorde deg så rød i ansiktet? Det er sjelden jeg ser deg så opprørt.»

«Pasienten vår.»

Stephanie kikket mistenksomt på henne. «Er alt i orden?»

«Hun er stabil.»

«Fint. Men likevel, jeg skulle gjerne ha vært en flue på veggen og hørt hva doktor Richards sa til deg. Det går rykter om at han og doktor Cunningham ikke lenger er sammen.»

«Du vet bedre enn å tro på rykter.» Julia trakk på skuldrene som om hun ikke kunne bry seg mindre. Det burde hun heller ikke. Om Boone var tilgjengelig, spilte ingen rolle. Julia var ikke tilgjengelig. Hun ville holde det for seg selv at Boone hadde nevnt at han skulle på julebordet. Hun visste hva Stephanie ville si. Venninnen mente at hun jobbet for mye og trengte å slippe seg løs, at det for lengst var på tide å legge fortiden og Clay bak seg. Men det var visse ting venninnen hennes ikke helt kunne forstå. Det var nettopp det å slippe seg løs som var grunnen til at hun nå måtte være så streng.

«Det er jeg enig i.» Stephanie støttet albuene på skrivebordet. «Men denne gangen er jeg tilbøyelig til å tro at det er sant. Synd hvis ikke, for jeg hadde håpet at dere to endelig hadde innrømmet det alle allerede vet.»

Julia gned fingeren over den lille tatoveringen på venstre håndledd, og gispet. «Hva mener du?»

Stephanie hevet de perfekt formede brynene. «At det syder i luften når dere to er i samme rom.»

Kunne andre merke det? Det sved i kinnene, men da hun kikket mot Stephanie, fnøs hun som om venninnen var helt på jordet. «Det er din egen forelskelse du hører syde. Jeg ønsker deg alt godt. Derek er en flott fyr. Men min erfaring er at forhold ikke varer.»

«Derek og mitt forhold vil vare», sa Stephanie bestemt. «Men du innbiller deg at alle menn er som Clay, slik at du kan gjemme deg bak de murene du satte opp da han dro. Det er de ikke. Doktor Richards er en flott fyr. Hvis han er singel, burde du invitere ham på middag eller noe.»

*

Senere den uken smilte doktor Boone Richards til den lille brunetten som hadde på seg en knallrosa operasjonstopp med fargerike, dansende katter på. Han begynte å gi henne mer og mer av skylden for at han var misfornøyd med livet. Det var ikke rettferdig overfor Julia. Han hadde et flott liv, den karrieren han alltid hadde ønsket seg, og han kunne ha gått videre til neste skritt i privatlivet sammen med Olivia. I stedet hadde han for noen uker siden avsluttet det fem år lange forholdet som hadde ført ham til Knoxville. Olivia hadde ikke tatt bruddet pent. Hun hadde forventet en forlovelsesring, ikke et farvel.

Egentlig burde de ha gjort det slutt for mange år siden, men de hadde blitt så komfortable i sitt tilsynelatende «perfekte» liv at de hadde oversett noe viktig. De var ikke forelsket. Så snart han hadde innrømmet det for seg selv, hadde han satt henne fri. Satt dem begge fri.

Etter det ble ting som burde ha vært åpenbare hele tiden, tydeligere. Ting som Julia Simmons, og hvor mye han gledet seg til å treffe henne på intensivavdelingen. Hvordan han håpet at hun skulle være sykepleieren som tok seg av pasientene hans, slik at han hadde grunn til å ha direkte kontakt med henne, for han likte samtalene deres og hennes muntre entusiasme.

Ikke at det hadde vært hyggelige samtaler eller munter entusiasme denne uken. Han hadde ødelagt alt, for hun hadde ikke møtt blikket hans siden julebordinvitasjonen, og hun forsvant hver gang han kom til avdelingen. Og han kunne bare klandre seg selv. Han hadde ikke invitert ut en kvinne på fem år, og forsøket hadde gått helt galt.

«Doktor Richards.» Hun vendte blikket bort og stirret på medisinvesken hun nettopp hadde lukket. «Mrs. Burch har klart seg bra med det reduserte trykket på respiratoren. Har du tenkt å fjerne ventilasjonsslangen hennes helt i dag?»

Se på meg, forlangte han stille. La meg se øynene dine for å få vite om jeg har feiltolket det jeg trodde var gjensidig tiltrekning.

«Kall meg Boone, men ja, med mindre noe har endret seg med de vitale tegnene.»

«Det blir familien hennes glad for å høre. Når det gjelder det andre», sa hun nølende og så ned, «så er det ikke passende.»

Han strøk hendene gjennom håret. «Mange av kollegene våre kaller meg Boone. Det er ingen grunn til at du ikke kan gjøre det samme.»

«Du har jobbet hardt for å fortjene tittelen din. Vær stolt av den. Det er ikke noe problem for meg å bruke tittelen din.»

Men for ham var det det. Selvfølgelig var han profesjonell når de var sammen, men han var også en mann som var interessert i henne som kvinne. Men hun var åpenbart ikke en kvinne som var interessert i ham som mann. Hvis bare ikke øynene hennes sa noe annet. Var det derfor hun nektet å møte blikket hans? Fordi hun ikke ville at han skulle se hva som lyste der? Uansett, det spilte ingen rolle, for han hadde ikke noe annet valg enn å akseptere det hun sa.

«Hvis du insisterer.» Han tvang frem et smil. «La oss gå og ekstubere Mrs. Burch.»

*

Boone konsentrerte seg om pasienten og snakket med henne om hva han gjorde, mens han så frykten i øynene hennes. «Du vil sannsynligvis ha vondt i halsen i noen dager. Det er normalt og går over», sa han mens han fjernet slangen.

Da han følte seg sikker på at Mrs. Burch var stabil, rettet han seg opp. «Jeg kommer tilbake i kveld for å se til deg.» Så sa han til Julia: «Ring eller send meg en melding hvis det skjer noen endringer.»

«Ja, doktor Richards», svarte hun uten å løfte blikket fra pasienten.

Boone sukket innvendig. Før det mislykkede dateforsøket hadde hun overøst ham med smil og varme. Nå ville hun ikke engang se direkte på ham. Han likte ikke denne nye, kalde behandlingen, og måtte finne en måte å rette opp det på. Kanskje hun trengte mer tid. En mann kunne jo håpe.

Men selv om hun ikke ville være sammen med ham, kunne de fortsatt være venner, for han savnet smilene og det kvikke humøret hennes.

*

«Julia, jeg må rense luften.»

Julia var sliten etter en lang dag, og hun stirret på mannen som hadde jogget for å ta henne igjen på vei mot heisen ned til sykehusets første etasje. Hun sukket. Hadde ikke Boone gjort nok skade på sjelefreden hennes allerede den uken? Hun ville bare hjem, ta en varm dusj, spise og kose med katten Honey mens hun leste til høstens avsluttende eksamener. Det var bare ett semester igjen før hun hadde sin mastergrad i sykepleie.

«Jeg skylder deg en unnskyldning», fortsatte Boone. «Vær så snill, hør på meg.»

Nysgjerrigheten tok overhånd, og hun satte ned tempoet. «Ok.»

«Da jeg spurte deg om julebordet tidligere denne uken, var det aldri min mening å få deg til å føle deg ukomfortabel eller presset. Det var heller ikke noe press om at du skulle kalle meg Boone.»

«Jeg vet det.» At han anstrengte seg for å si det, fikk henne til å like ham enda bedre, noe som ikke var målet. Hun likte ham for godt allerede.

«Du har unngått meg siden jeg inviterte deg til festen. Jeg liker ikke forandringen i samspillet vårt, men jeg erkjenner at det er min egen feil. Jeg er lei for det.»

«Unnskyldning godtatt.» Hun hadde selv en unnskyldning på tungespissen. Men hvordan kunne hun be om unnskyldning for å ha gjort det rette? Selv om hun var smigret over invitasjonen hans, ville det aldri fungere mellom dem. Selv om han ved et mirakel mente alvor, visste hun at de var for forskjellige.

«Jeg trodde ikke at min tiltrekning til deg var ensidig.» Han ga henne et selvransakende smil. «Men nå som du holder meg langt unna, har jeg innsett at jeg har belastet vårt vennskap og vårt profesjonelle forhold.» Han sendte henne et blikk som bare kunne beskrives som helt oppriktig. «Det var aldri meningen. Hvis jeg har fornærmet deg ved å vise min personlige interesse, håper jeg at du tilgir meg.»

Det var så mye hun kunne ha sagt. At hun hadde blitt forbløffet og smigret, ikke fornærmet. At hun visste at han var en bra fyr, men at bra fyrer også knuste hjerter. At hun ikke hadde tid til å date på grunn av jobb, skole, og frivillig arbeid på Knoxville House of Hope. Hun hadde lovet å ikke date igjen før hun var ferdig med studiene. Selv da hadde hun egentlig ikke tenkt at hun ville ta sjansen på det. Etter Clay hadde hun sett for seg at hun skulle fly gjennom livet alene.

«Fortell meg hvordan jeg kan rette opp ting.»

Boones blå øyne lyste av en slik lengsel at Julia trakk pusten dypt.

«Du trenger ikke å gjøre noe utover det du nettopp gjorde. Vi glemmer at det noen gang har skjedd.» Hun ville ikke innrømme hvor overrasket hun var over at han var tiltrukket av henne. Hadde ting vært annerledes, ville hun vært overlykkelig over interessen hans. Vel, ting var ikke annerledes, men hun var fortsatt overlykkelig. Hvordan kunne hun ikke være det når han nettopp hadde sagt at han var tiltrukket av henne? Han kjente selvfølgelig ikke hennes egentlige jeg, bare den personen hun var på sykehuset, men det forsikret henne i det minste om at hun var på god vei til å bli et bedre menneske. Synd at ens fortid aldri helt forsvant.

«Julia?»

Hun kikket opp og lurte på om hun hadde gjort en feil ved å se inn i de hypnotiserende blå øynene hans.

«Jeg skal prøve å ikke forstyrre deg, bortsett fra når det gjelder jobben. Jeg vil bli bedre kjent med deg utenfor sykehuset. Det vil jeg. Men jeg respekterer at du ikke føler det samme.»

Det største problemet med kommentaren hans var at den ikke var sann. Hun følte en tiltrekning mellom dem. Forskjellen var at hun kjente konsekvensene av å involvere seg med noen hun aldri kunne leve opp til.

«Hvis det ikke er for mye å be om, så har jeg et spørsmål.»

Hun ventet og forberedte seg på hva han kunne finne på å spørre om.

«Svarte du nei fordi du ikke er interessert i meg? Eller fordi jeg ba deg bli med på julebordet på sykehuset, slik at kollegene våre kunne se oss? Hvis det var det siste, så foreslå et annet sted for en date. Jeg kan ta deg med hvor du vil.»

En date. Hadde han virkelig nettopp sagt det? Å se på ham var en nytelse. Hun kunne bare forestille seg at det ville være enda mer behagelig å ta på ham. Hold opp, Julia, kjeftet hun på seg selv. Du dater ikke, og hvis du gjorde det, ville du vært dum om du involverte deg med en som Boone.

«Jeg setter pris på tilbudet, og jeg ville ikke ønsket at den første daten skulle være sammen med kollegene våre, men som jeg sa, jeg dater ikke.»

Hun måtte fokusere på fremtiden. Å risikere den fremtiden for en mann, selv en så fantastisk en som Boone, var ikke aktuelt.

